Afrigter afgedank ná ‘molestering’-beweringsBryanston High School. (Argieffoto: Facebook) Die 33-jarige sportafrigter van Bryanston High School wat vroeër vanjaar vir beweerde molestering van leerders in hegtenis geneem is, is Vrydag finaal afgedank. Steve Mabona, woordvoerder van die Gautengse departement van onderwys, het in ŉ verklaring bevestig die skoolbeheerliggaam het die afrigter vandag afgedank nadat hy voorheen geskors was toe die bewerings aan die lig gekom het. “Die afrigter wat deur die skoolbeheerliggaam aangestel is se dissiplinêre verhoor is vandag afgehandel en die uitkoms daarvan sal verseker dat hy van die rol van opvoeders geskrap word,” het Mabona gesê. Panyaza Lesufi, LUR vir onderwys in Gauteng, het die man se afdanking verwelkom en gesê die departement sal nooit huiwer om op tree waar bewerings van dié aard kop uitsteek nie. “Ons verwelkom hierdie sanksie en doen ŉ beroep op opvoeders om hulle van wangedrag te weerhou aangesien hulle veronderstel is om deur hul gedrag ŉ voorbeeld vir leerders in ŉ veilige skoolomgewing te wees,” het hy gesê. Maroela Media het vroeër berig die afrigter is op 17 Januarie in hegtenis geneem in verband met dade wat hy na bewering van 2017 tot verlede jaar met leerders gepleeg het. Die beweerde voorvalle het glo tydens netbalwedstryde en skooluitstappies plaasgevind. Die beskuldigde is vroeër borgtog toegestaan in die landdroshof in Alexandra en moet weer op 12 Maart daar voorkom.